บลจ.ซีไอเอ็มบีปักธงรบปี’55
บุกสำรองเลี้ยงชีพส่วนบุคคลใช้นวัตกรรมสร้างสีสันกองทุน
27 ธ.ค. 2554

บุกสำรองเลี้ยงชีพส่วนบุคคลใช้นวัตกรรมสร้างสีสันกองทุน
ซีไอเอ็มบีพรินซิเพิล พร้อมเดินหน้า เริ่มบุกกองทุนสำรองเลี้ยงชีพกองทุนส่วนบุคคล กองทุนรวมเน้นนวัตกรรมแบบเข้าใจง่าย เชื่อปี 2555 โต 50-60%
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า ในปี 2555 มีเป้าหมายที่จะเพิ่มสินทรัพย์ภายใต้การบริหาร (เอยูเอ็ม) ประมาณ 50-60% โดยคาดว่ากองทุนรวมจะเติบโต 8,000 ล้านบาท หรือเพิ่มขึ้นเท่าตัวจากปีนี้ที่มีอยู่ 8,000 ล้านบาท ขณะที่กองทุนสำรองเลี้ยงชีพจะเติบโตประมาณ 3,000 ล้านบาท จากที่มีอยู่ 8,000 ล้านบาท ในปัจจุบัน
“ปี 2555 เป็นปีที่เราเริ่มบุกในธุรกิจกองทุนสำรองเลี้ยงชีพ ซึ่งรวมถึงการลงทุนหลังจากเกษียณอายุแล้วด้วย โดยจะเน้นการให้บริการ Employee’s choice ที่มีความยืดหยุ่นสูง เนื่องจากมีระบบนายทะเบียนที่สามารถให้บริการ ขณะเดียวกันมีแผนที่จะขยายธุรกิจกองทุนส่วนบุคคล โดยจะค่อยๆ เริ่มเข้าไปแนะนำตัวกับนักลงทุนสถาบันก่อน ซึ่งที่ผ่านมาเราไม่ได้เน้นธุรกิจนี้มากนัก” นายอนุสรณ์ กล่าว
นอกจากนี้ นายอนุสรณ์ยังกล่าวว่า อยู่ระหว่างการศึกษาความเป็นไปได้ที่จะนำกองทุนที่ออกในประเทศไปขายให้นักลงทุนในกลุ่มประเทศอาเซียน ซึ่งเป็นจุดแข็งของซีไอเอ็มบี และที่ผ่านมามีนักลงทุนแสดงความสนใจซื้อกองทุนเข้ามาบ้างแล้ว
นายเจษฎา สุขทิศ ผู้ช่วยกรรมการผู้จัดการ สายการลงทุน บลจ.ซีไอเอ็มบีพรินซิเพิล กล่าวว่า ในปี 2555 มีแผนที่จะออกกองทุนรวมมากกว่า 10 กองทุน โดยจะเน้นไปที่กองทุนรวมที่นำนวัตกรรมทางการเงินมาประยุกต์ใช้ แต่จะทำให้เข้าใจง่าย ไม่ซับซ้อน สอดคล้องกับสถานการณ์และตรงกับความต้องการของนักลงทุน 
“รับรองว่า จะเป็นน้องใหม่ที่สร้างสีสันให้กับตลาดอย่างแน่นอน และแต่ละเดือนจะมีกองทุนใหม่ๆ ออกมาอย่างน้อย 1 กองทุน โดยในเดือน ม.ค. จะออกกองทุนที่ลงทุนในกองทุนรวมอสังหาริมทรัพย์ประมาณ 10 กองทุน โดยนักลงทุนสามารถเลือกได้ว่าจะรับปันผลหรือขายหน่วยลงทุนอัตโนมัติ” นายเจษฎา กล่าว
นอกจากนี้ นายเจษฎายังกล่าวถึงกองทุนหุ้นว่า มีเป้าหมายที่จะทำให้ผลดำเนินงานกลับมาอยู่อันดับต้นๆ ของอุตสาหกรรม โดยการเลือกหุ้นที่ดีผสมกับการซื้อขายทำกำไรเมื่อมีโอกาสที่เหมาะสม ซึ่งเริ่มปรับมา 2 เดือนแล้ว ได้ผลเป็นที่น่าพอใจและใกล้เคียงกับดัชนี